Róbert Petrovický

**Róbert Petrovický** (* 26. október 1973, Košice) je bývalý slovenský hokejový útočník a hokejový tréner. Je starším brat hokejistu Ronalda Petrovického.

## Klubový hokej
V česko-slovenskej lige debutoval v Dukle Trenčín. V sezóne 1991/92 hrával v produktívnom útoku s Branislavom Jánošom a Žigmundom Pálffym (obranu tvorili Róbert Švehla a Miloš Holaň). Klub získal majstrovský titul a Petrovický bol zaradený do All-Stars súťaže. 

Draftoval ho Hartford Whalers v 1. kole z 9. miesta v roku 1992. V tomto čase bol historicky druhým najvyššie draftovným Slovákom. V zámorí pôsobil osem rokov, vystriedal až päť klubov NHL, okrem Hartfordu aj Dallas Stars, St. Louis Blues, Tampa Bay Lightning a New York Islanders, mnoho odohral aj v ich farmárskych tímoch. 

Od sezóny 2001/02 pôsobil vo švajčiarskej najvyššej súťaži – prvé dva roky v HC Ambri Piotta. Pred ďalším ročníkom podpísal kontrakt s SC Langnau, počas letnej prípravy utrpel pri futbale zranenie členka a časť sezóny vynechal. Od ročníka 2004/05 bol hráčom Zürich SC, v prvom roku jeho pôsobenia klub dosiahol finálovú účasť. Pred začiatkom ročníka 2007/08 podpísal kontrakt s českým mužstvom HC Vítkovice, sezónu dohral vo švédskej druhej najvyššej súťaži v tíme Leksands IF. Ďalší ročník znovu pôsobil v týchto dvoch mužstvách.

Od ročníka 2009/10 hral v mužstve KHL Dinamo Riga, v priebehu nasledujúceho odohral 17 zápasov aj v klube SM-liigy KalPa. Od sezóny 2011/12 pôsobil v mužstve českej extraligy HC Kometa Brno.
V prvom ročníku jeho pôsobenia dosiahol klub finálovú účasť. V prvom zápase finálovej série proti HC Pardubice utrpel otras mozgu a do ďalších zápasov nenastúpil. V sezóne 2013/14 hral za slovenský klub Dukla Trenčín. Zmluvu mal len začiatok súťaže, prijal ponuku z českého klubu HC Slavia Praha, kde prestúpil. Tu sa výraznejšie nepresadil, vrátil sa do Trenčína.

V Trenčíne odohral nasledujúce dve sezóny ako kapitán tímu, po sezóne 2015/16 vo veku 42 rokov ukončil svoju hráčsku kariéru. Bol posledným aktívnym hráčom zaniknutého klubu NHL Hartford Whalers.

### Klubová štatistika

## Reprezentácia

Na MS B 1995 v Bratislave hral v prvom útoku s Miroslavom Šatanom a Petrom Šťastným, slovenská reprezentácia postúpila do najvyššej kategórie, keď vyhrala všetky zápasy, Petrovický dosiahol v 6 zápasoch 11 bodov a bol zaradený medzi All-Stars turnaja. Ďalší rok pri premiére v A-kategórii posilnil slovenský tím napriek tomu, že mu chýbal súhlas vedenia jeho vtedajšieho klubu Dallas Stars, po zistení tejto skutočnosti musel predčasne opustiť šampionát a nastúpiť za Kalamazoo Wings vo farmárskej IHL. Zúčastnil sa aj MS 2001 v Nemecku, mužstvo dosiahlo 7. miesto, keď vypadlo s Českom vo štvrťfinále. O rok neskôr na MS 2002 bol členom mužstva, ktoré zaznamenalo najväčší úspech v histórii slovenského hokeja – zlatú medailu. Reprezentoval aj na slovenskej olympijskej premiére v Lillehammeri 1994 (6. miesto), neúspešných olympiádach 1998 v Nagane (10. miesto) a 2002 v Salt Lake City (13. miesto – bol kapitánom mužstva a vlajkonosičom slovenskej výpravy). V slovenskej reprezentácii odohral **100** zápasov, strelil **28** gólov. 

### [[Majstrovstvá sveta v ľadovom hokeji 2008|MS 2008]]
Po šesťročnej prestávke bol opäť nominovaný na svetový šampionát (Kanada). Vo výbere trénera Júliusa Šuplera bol najstarším hráčom a stal sa  kapitánom. Slovensko po prehrách s Nemeckom a Fínskom v základnej skupine zostúpilo do boja o záchranu v najvyššej kategórii. V prvom stretnutí o udržanie so Slovinskom (5:1) strelil úvodný gól, krátko nato opustil ľadovú plochu kvôli črevnej viróze. Skóroval aj v druhom zápase, Slovensko zvíťazilo 4:3 po samostatných nájazdoch a udržalo sa v najvyššej kategórii. Spolu zaznamenal 4 góly a dve asistencie, bol najlepším strelcom Slovenska. Po šampionáte vyhlásil, že končí reprezentačnú kariéru.

### Štatistika na významných podujatiach

*(štatistické údaje v článku sú z [[23. september|23. septembra]] [[2013]])*

## Rodina
Otec bol zubný lekár, matka zahynula pri dopravnej nehode ako 39-ročná, keď mal 16 rokov, na jej počesť nosil dres s číslom 39. Je ženatý, manželka Šárka je dcérou českého hokejového trénera Vladimíra Vůjteka. Spolu majú syna Rayena a dcéru Kiaru Jane.

## Poznámky a referencie

## Externé odkazy
* 

Kategória:Slovenskí hokejisti
Kategória:Slovenskí hokejoví útočníci
Kategória:Slovenskí olympionici
Kategória:Česko-slovenskí hokejisti
Kategória:Hráči Hartford Whalers
Kategória:Hráči Dallas Stars
Kategória:Hráči St. Louis Blues
Kategória:Hráči Tampa Bay Lightning
Kategória:Hráči New York Islanders
Kategória:Hráči Modo Hockey
Kategória:Hráči Dinamo Riga
Kategória:Hráči Dukly Trenčín
Kategória:Hráči HC Vítkovice
Kategória:Hráči Springfield Falcons
Kategória:Hráči Springfield Indians
Kategória:Hráči KalPa Kuopio
Kategória:Hráči Worcester IceCats
Kategória:Hráči HC Ambri-Piotta
Kategória:Hráči Leksands IF
Kategória:Hráči HC Slavia Praha
Kategória:Hráči Kometa Brno
Kategória:Účastníci MS v hokeji 1996
Kategória:Účastníci MS v hokeji 2000
Kategória:Účastníci MS v hokeji 2001
Kategória:Účastníci MS v hokeji 2002
Kategória:Účastníci MS v hokeji 2008
Kategória:Majstri sveta v ľadovom hokeji
Kategória:Súrodenci v ľadovom hokeji
Kategória:Slovenskí hokejisti draftovaní NHL
Kategória:Hokejisti draftovaní klubom Hartford Whalers
Kategória:Osobnosti z Košíc
Kategória:Hokejisti na Zimných olympijských hrách 1998
Kategória:Hokejisti na Zimných olympijských hrách 2002